‘ประสาร’บินเปิดสาขาจีนเล็งหยวนโต
ธปท.เปิดทำการสำนักงานตัวแทน ธปท.ในจีน
22 ส.ค. 2554

ธปท.เปิดทำการสำนักงานตัวแทน ธปท.ในจีน 
เพื่อศึกษาธุรกรรมการค้าที่เป็นเงินหยวน ภาวะเศรษฐกิจจีนและสร้างสัมพันธ์ใกล้ชิดมากขึ้น
รายงานจากธนาคารแห่งประเทศไทย (ธปท.) เปิดเผยว่า ในช่วงวันที่ 18-20 ส.ค.นี้ นายประสาร ไตรรัตน์วรกุล ผู้ว่าการ ธปท. และผู้บริหาร ธปท. อาทิ นางผ่องเพ็ญ เรืองวีรยุทธ ผู้ช่วยผู้ว่าการสายตลาดการเงิน ธปท. ได้เดินทางไปสาธารณรัฐประชาชนจีน เพื่อเปิดทำการสำนักงานตัวแทน ธปท.ในประเทศจีน ซึ่งตั้งอยู่ที่กรุงปักกิ่ง ถือเป็นสำนักงาน ธปท. แห่งที่ 3 ที่อยู่ในต่างประเทศ จากเดิมที่มีสำนักงานตัวแทนที่นครนิวยอร์ก สหรัฐ และที่กรุงลอนดอน อังกฤษ 
พบปะแลกเปลี่ยนความคิดเห็นกับธนาคารกลางจีน และคณะกรรมการกำกับหลักทรัพย์และตลาดหลักทรัพย์(ก.ล.ต.)ของจีน และผู้นำธนาคารเพื่อการลงทุนของประเทศจีน และเพื่อไปเปิดทำการสำนักงานตัวแทนธปท.ในประเทศจีน ซึ่งตั้งอยู่ที่กรุงปักกิ่ง ถือเป็นสำนักงานธปท.แห่งที่ 3 ที่อยู่ในต่างประเทศ จากเดิมที่มีสำนักงานตัวแทน ที่นครนิวยอร์ค ประเทศสหรัฐฯ และที่กรุงลอนดอนประเทศอังกฤษ 
ทั้งนี้ เหตุผลที่ ธปท.เลือกตั้งสำนักงานตัวแทนที่จีนเพิ่ม เนื่องจากต้องการใช้เป็นช่องทางในการติดตามธุรกรรมเงินหยวนว่ามีการใช้เงินหยวนในการทำการค้าขายมากขึ้นมากน้อยเพียงใด ปริมาณสินทรัพย์เงินหยวนที่ ธปท.มีในปัจจุบันมีเพียงพอต่อความต้องการในตลาดหรือไม่ 
ขณะเดียวกันก็เพื่อติดตามภาวะเศรษฐกิจของจีนในการดำเนินนโยบายต่างๆ ทั้งด้านการเงินและการคลัง 
นอกจากนี้ ธปท. ก็ต้องการใช้สาขาสำนักงานตัวแทนช่วยยกระดับความสัมพันธ์ระหว่าง ธปท.และธนาคารกลาง รวมถึงหน่วยงานราชการอื่นๆ ของจีนให้มากขึ้น